Cuneiform Tablet Kt 94/k 1131 (AKT 6b 329)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
um-ma en-um-a-šùr-ma a-na SIG₅-pí-i-a-šur qí-bi-ma i-na pá-ni-tim-ma áš-pu-ra-kum um-ma a-na-ku-ma šu-ma ILLAT-at-kà i-sà-ri-dam ù a-ta qá-dí-ma ILLAT-tí-kà sí-ir-dam-ma lu-qú-tám ša DAM.GÀR ša ta-ra-dí-ú TÚG.ḪI.A SIG₅-tim bi-ir-ma i-na ma-a-ma ú-lá i-na ú-na-ap-sé e-zi-ib-ma ší-tí TÚG.ḪI.A ma-ṭí-ú-tim lu i-na ša DAM.GÀR i-ba-ší-ú lu ša bé-ú-lá-tí-kà ù-lu i-na ša bé-ú-lá-at ṣú-ḫa-re-e i-ba-ší-ú qá-dí-ma tap-pá-e-kà a-na É.GAL-lim le-ru-bu-nim a-ni na-ab-ri-tum i-na ur-šu i-ṣa-ba-at-ku-nu ki-ma ku-pá-um ma-du-ni a-na lu-qú-ut DAM.GÀR-ri-im ša ki-ma qá-qí-dí-a ú-lá áš-tap-ra-am i-na na-áp-ṭí-ir ku-nu-tí ù a-na-ku ú-lá ša ki-ma qá-qí-dí-a a-ṭa-ra-dam-ma mì-li-ik lu-qú-tim ša DAM.GÀR a-ma-lik mì-šu ša ta-áš-pu-ra-ni um-ma a-ta-ma tí-ir-tí DAM.GÀR ḫi-mì-tum i-li-kam a-na-ku sà-aḫ-ra-ku-ma a-na lu-qú-tim ša DAM.GÀR mì-li-ik-ša ma-lá-kam lá a-al-té-e ba-a-nim i-a-tí ta-ša-pá-ra-am a-pu-tum ri-iš lu-qú-tim ša DAM.GÀR ša-ṣí-ir ú a ma-lá tí-ir-tí-kà um-ma a-ta-ma ṣú-ba-tù an-ḫu-tum i-ba-ší-ú a-pu-tum i-na {d}UTU-ši ša ṭup-pí ta-ša-me-ú i-na ḫu-ur-ší-im ša ib-ri-im a-ta ù ì-lí-áš-ra-ni TÚG.ḪI.A kà-lá-šu-nu-ma na-pí-ša-ma 3 u₄-me-e ú 5 u₄-me-e li-ib-ší-ú-ma šu-ta-áb-lá-ki-da-šu-nu ma-ma-an ša-ni-am lá tù-ṭá-ḫa-a a-dí 10 u₄-me-e lá ta-ḫa-ta-ar a-ṣé-er e-ni-ša-ri-im a-dí AN.NA-ki-kà ú-ṣú-ur-ší-IŠTAR áš-ta-pá-ar iš-tù za-al-pá i-tù-ru-nim-ma a-lá-ḫa-am a-ṭá-ra-dam 0.5 ma-na ṣa-ru-pá-am ú ša 3 GÍN sà-ḫi-ir-tám ku-nu-ki-a ili₅-tù-ra-am ú-šé-bi₄-lá-kum 15 GÍN KÙ.BABBAR ší-im TÚG-tí-kà id-na-a ú a-lu-a na-áš-ú-ni-kum e-ma-ru-kà lu ak-lu